**Објавен јавен конкурс за доделување дозвола за радио емитување на локално ниво**

Агенцијата за аудио и аудиовизуелни медиумски услуги објави јавен конкурс за доделување дозвола на непрофитна радиодифузна установа наменeта за студентската популација, на албански и македонски јазик, која ќе емитува програма на подрачјето на Тетово. Kрајниот рок за поднесување на пријави по јавниот конкурс е 8 октомври 2020 година.

Пријавата за учество на јавниот конкурс е објавена на веб страницата [www.avmu.mk](http://www.avmu.mk). Конкурсна документација може да се подигне во архивата на Агенцијата, секој работен ден од 8:00 до 16:00 часот, по претходно извршена уплата на потребниот надоместок.

**Донесена Одлука за доделување дозвола за ТВ емитување преку ЈЕКМ на регионално ниво**

На 31-та седница на Советот на Агенцијата одржана на 19 август, по поднесено барање од Друштвото за трговија, производство и услуги М НЕТ-ХД ДОО увоз-извоз Штип, донесена е Одлука за доделување дозвола за телевизиско емитување на програмски сервис на македонски јазик, со општ формат во кој застапените видови програми ги остваруваат сите три медиумски функции (информативна, образовна и забавна).

Телевизискиот програмски сервис ќе емитува програма преку јавна електронска комуникациска мрежа што не користи ограничен ресурс, на регионално ниво – Д3 - Туртел (Пробиштип, Кочани, Македонска Каменица, Штип, Чешиново-Облешево, Карбинци, Зрновци, Виница, Делчево, Пехчево и Берово).

**Изработена студијата Плурализам на медиумската сопственост во новото медиумско опкружување**

За потребите на Агенцијата, експертите Жан Франсоа Фурнемонт и Снежана Трпевска во рамки на проектот „Слобода на изразување и слобода на медиумите во Северна Македонија (ЈУФРЕКС 2)“, ја изработија студијата Плурализам на медиумската сопственост во новото медиумско опкружување.

Целта на студијата е да спроведе проценка на важечките законски одредби за концентрација на сопственоста во аудиовизуелниот сектор и да препорача идни чекори во политиките. Како резултат, можни се измени и дополнувања на Законот за медиуми и особено на Законот за аудио и аудиовизуелни медиумски услуги со оглед на тоа што постојната регулатива за концентрација на сопственоста на медиумите е застарена, а овие прашања добиваат ново значење во контекст на дигиталните технологии, конвергенцијата, ширењето на новите интернет медиуми и фрагментирањето на пазарот и публиката.

Студијата е достапна на веб страницата [www.avmu.mk](http://www.avmu.mk) на македонски и англиски јазик.

**Август, 2020г. Бр.8**

**Надзори врз радиодифузери и ОЈЕКМ**

**Радиодифузери**

Врз телевизиите коишто емитуваат програма на регионално ниво – Телевизија 3, ТВ Шутел, ТВ Полог, ТВ КИСС&МЕНАДА, ТВ Канал Вис и ТВ Ирис, извршен е редовен програмски надзор за обврските за употреба на јазикот во програмите на радиодифузерите, дневно емитување најмалку 8 часа програма на телевизија, емитување најмалку 30% изворно создадена програма како македонски аудио и аудиовизуелни дела. Надзорот покажа дека на програмата на ТВ Шутел и ТВ Канал Вис не е емитувана најмалку 30% изворно создадена програма како македонски аудио и аудиовизуелни дела, ниту пак половина од законскиот минимум од овие дела не се емитувани во период од 07:00 до 19:00 часот. Непочитување на правилата за употреба на јазикот во програмата се констатирани кај ТВ Шутел,ТВ Полог и ТВ КИСС&МЕНАДА.

За повеќе законски обврски (употреба на јазикот во програмата, дневно емитување 12 часа програма на телевизијата, емитување најмалку 30% изворно создадена програма како македонски аудио и аудиовизуелни дела, а Јавниот сервис најмалку 40%, заштита на малолетната публика, правилата за емитување аудиовизуелни комерцијални комуникации, користење телефонски услуги со додадена вредност и телефонско гласање, правилата за емитување игри на среќа и обврските при обезбедување квизови или други облици на наградно учество) извршен е редовен програмски надзор врз ТВ Клан Мацедониа, ТВ Компани 21-М, ТВ Шења, ТВ Сонце и двата канали на Јавниот сервис МРТ1 и МРТ2.

Надзорот покажа дека на програмата на ТВ Компани 21-М не е емитувано најмалку 30% изворно создадена програма како македонски аудио и аудиовизуелни дела, ниту пак половина од законскиот минимум од овие дела не се емитувани во период од 07:00 до 19:00 часот. Непочитување на правилата за употреба на јазикот во програмата се констатирани кај Вториот програмски сервис МРТ2 и ТВ Сонце. Прекршувања на правилата за заштита на малолетната публика се констатирани кај ТВ Клан Мацедониа и ТВ Компани 21-М, додека кај ТВ Шења на правилата за емитување аудиовизуелни комерцијални комуникации.

Кај истите радиодифузери извршен е и редовен административен надзор за обврските за објава на импресум, информации коишто треба да се направат достапни на корисниците и за објава на идентификација на радиодифузерот. При надзорот не се констатирани прекршувања.

Агенцијата изврши и еден контролен програмски надзор врз Алфа ТВ, за да утврди дали е постапено по Решението за преземање меркa јавна опомена, упатено заради емитување програма на српски јазик без притоа да биде обезбеден превод на македонски јазик. Надзорот покажа дека во целост е постапено по мерката јавна опомена.

**Оператори на јавни електронски комуникациски мрежи**

Врз повеќе оператори на јавни електронски комуникациски мрежи - ИП Системс од Куманово, Кабел АС КТВ од Македонски Брод, Канал 16 од Ресен, Мултимедиа-НЕТ, А1 Македонија и Македонски Телеком од Скопје, РОБИ од Штип и КАБЕЛ Струмица, извршен е редовен програмски надзор за правилата коишто се однесуваат на регистрација на програмски сервиси во Агенцијата и титлување на програмите коишто ги реемитуваат операторите.

При надзорот не беа констатирани прекршувања.

